Tilstede: Institutionsleder, pædagog, forældrebestyrelsesformand og pædagogisk konsulent

**Sociale relationer**

Tilpasning

* 1 Det anbefales at I videreudvikler den fordybende pædagogposition med fokus på at stimulere til kreative og fantasifulde lege på legepladsen
* 2 Det anbefales at I stimulerer til videreudvikling af børns lege via materialer og rekvisitter på legepladsen
* 3 Det anbefales at I understøtter børnenes kreative, længerevarende og fordybende lege mere målrettet via brug skovområdet

Begrundelse

1 Observationen på legepladsen giver et billede af, at I har arbejdet grundigt med de pædagogiske positioner, herunder samarbejdet omkring disse, når I er på legepladsen. I agerer som positive rollemodeller og børnene spejler sig i jer. Jeg så ingen børn, der gik formålsløst rundt. Alle var fordybet i meningsfulde positive samspil med hinanden og med de 2 voksne. Der var styr på omsorgen for de grundlæggende behov, børnene blev guidet og deres lege blev understøttet. Vi talte om, at I nu er klar til at videreudvikle den fordybende position. Det centrale her er, hvordan I udfylder positionen, - altså som den fordybende, koncentrerede rollemodel. Denne position kan I videreudvikle og således hjælpe børnene til at tage hele ”legepladsområdet” i brug. F.eks. til hulelege og bevægelseslege via det grønne område omkring sandkassen.

2 Derudover talte vi om, at børnene har brug for pædagogerne i forhold til at udvikle deres lege kreativt og fantasifuldt. Legepladsen er fundamentet i hverdagspædagogikken hos jer, hvilket betyder, at I som udgangspunkt er meget på legepladsen. I har en fantastisk legeplads med masser af muligheder for fordybende lege i små og større grupper. I skal samtidig huske, at børnene har brug for jeres omsorg i forhold til at komme på nye kreative ideer. F.eks. sandting i forskellige materialer, store tunge jerngryder man kan ase mase med, små fine skeer og gafler man kan lave finmotoriske finurlige mønstre med, guldmalede sten, blade, vand og grene som integreres mere i sandkasselegene og dukkehuslegene på bordene m.m..

3 I dialogen talte vi om at udvide mulighederne i at gøre brug af skovområdet. Det er forståeligt, at I lukker af for den meget store legeplads i perioder med lav bemandning. Samtidig talte vi om, at skoven tilbyder helt fantastiske legemuligheder for jeres by børn. Når I nu er så meget på legepladsen hver dag og i lang tid. Der er en tendens til, at I kun åbner for skovområdet, når I afvikler jeres strukturerede aktiviteter/de formelle læringssituationer. Børnene tilbringer samtidig rigtig meget tid på legepladsen også i de såkaldte uformelle læringssituationer. Det vil derfor i et pædagogisk perspektiv udvide børnenes muligheder for længerevarende fordybende lege i naturen, hvis I åbner området også i de uformelle læringssituationer.

**INKLUSION OG FÆLLESSKAB**

TILPASNING

* Det anbefales at I genbesøger samlingens pædagogiske formål i børnehaven

Begrundelse

I dialogen talte vi om, hvad jeres børn lærer, når I afholder samlingen i børnehaven. I fortæller, at børnene lærer at sidde stille, lytte og række hånden op. Observationen bekræfter, at dette faktisk er lykkedes for jer. Jeres børn samarbejder og selvom der indimellem var kropsligt urolige børn, der havde brug for at blive irettesat, så formåede rigtig mange børn at samarbejde med jer i forhold til de gældende sociale spilleregler under samlingen. Jeg vil alligevel anbefale, at I reflekterer grundigt over det pædagogiske formål med at afholde samlingen. Jeg formoder nemlig, at I har et ønske om, at børnene lærer mere end blot at være lydige. Al forskning, herunder den styrkede læreplan (s.11) påpeger, at børns læring forbinder sig til, hvorvidt de selv er aktive og kan bidrage til egen læring. I bør reflektere over forskellen på undervisning og læring. Forskning viser, at børns muligheder for at udvikle sig sprogligt, personligt og socialt forbinder sig til refleksioner og dialoger i flere led. Børn skal have mulighed for at forholde sig til de temaer de bliver præsenteret for, at drøfte og reflektere sammen over disse. Hvis dette lykkedes, så har I formået at skabe et fællesskab for børnene, hvor de alle kan bidrage aktivt, inkluderende og meningsfuldt. I arbejder med Ole Henrik Hansens didaktik spørgsmål. Et konkret eksempel på en plan med udgangspunkt i disse spørgsmål kunne f.eks. se ud som vedhæftet fil *didaktisk planlægning af samling.*

Øvrigt

Observationerne viser ellers, at I planlægger og udmønter praksis i mindre grupper, at I tilbyder og rammesætter aktiviteter, at I har noget på hjerte med børnene. Det kan således konstateres, at I er blevet skarpere i jeres struktur i børnehaven. ”Vuggestueløbet” så ud til at fungere. Det pæd. personale havde placeret sig strategisk i hele skovområdet. Børnene blev opfordret til at heppe på hinanden og de blev inddelt i små 3 mands grupper, der skulle løbe distancen. Børnene spejlede den voksne og kom med kampråbene ”løb, løb, løb” ligesom de alle fik brugt kroppen på, hvad der så ud til at være sjovt og tilpas udfordrende for alle.

**SPROG**

Tilpasning

* 1 Det anbefales at kontakte tale høre lærer eller områdets sprogvejleder i forhold til blive klædt på til metoden ”dialogisk læsning”
* 2 Det anbefales at integrere og systematisere 5 turs metoden i kommende sproghandleplaner

Begrundelse

1 I tilsynsdialogen talte vi om, hvor vigtigt det er at være skarp på det pædagogiske formål også når vi anvender metodikker. Jeg observerede en pædagog, som helt klart havde noget på hjerte med en lille gruppe børn. Der var taget initiativ til at integrere dukker og dukkehus i historien. Et af børnene fik en rolle med en dukke, som skulle placeres i dukkehuset i forhold til historien. Alligevel blev resultatet 3 forholdsvis passive børn, mens den voksne læste højt. I forhold til læringsforståelsen i den styrkede læreplan (s. 11), som beskriver børns eget bidrag til egen læring, så vurderer jeg at det er begrænset, hvad børnene har fået ud af denne form for ”dialogisk læsning”. I forlængelse heraf vurderer jeg, at det kunne være et godt initiativ at invitere sprogvejleder eller tale høre lærer i forhold til at klæde pædagogerne på til dialogisk læsning.

2 I forhold til børn, der har brug for en fokuseret og særlig indsats talte vi om dialogen som et virksomt sprogredskab. At dialogen skal indeholde 5 turtagninger for at batte. At disse 5 turtagninger ikke bliver mekaniske, men er pædagogiske med fokus på gejst, øjenkontakt og tid til lange pauser. I anbefales i forlængelse heraf altid at tænke de 5 turtagninger ind i jeres sproghandleplaner, samt at systematisere disse (f.eks. i form af et stregesystem), så barnet som minimum får mindst en 5 tur hver dag. Endelig at huske på forældresamarbejdet, så forældrene bliver inviteret med ind i samme strategi

Øvrigt

I har 2 sprogansvarlige henholdsvis i vuggestuen og børnehaven. I sprogvurderer de børn, I vurderer har brug for en sprogtest.

**FORÆLDRESAMARBEJDE**

Vedligehold

* Det anbefales at reflektere og vurdere, hvorvidt forældrene kan tænkes med ind i kommende pædagogiske tiltag

Begrundelse

I dialogen talte vi om, at der eksisterer mange ressourcer i forældregruppen. Konkret udtalte en forældre, som jeg mødte på legepladsen et ønske om at bidrage. Vi talte i den forbindelse om at være skarp som institution i forhold til, hvilke pædagogiske tiltag I ønsker at forældrene skal samarbejde med jer om.

Øvrigt

I fortæller, at I finder forberedelsesskabelonen til forældresamtale anvendelig. I anbefales således at holde brug af denne ved lige. Hvis vi skal lykkedes med at højne børns trivsel i samarbejde med forældrene, så kalder det på systematik og metodik. Det handler om at være skarp på den arbejdshypotese, som man inviterer forældrene med ind i et samarbejde omkring.

Derudover udtaler forældrerepræsentant:” Mit indtryk er, at personalet i børnehaven og vuggestuen nærmer sig hinanden, at der er mere samarbejde, at man kender hinanden og at dette har positiv indflydelse på børnene, som bruger hinanden på tværs”.

**SAMMENHÆNGE OG OVERGANGE**

Vedligehold

Begrundelse

I forlængelse af anbefalingen fra sidste år, så bekræfter dialogen, at I er godt i gang med at systematisere og sikre den gode overgang fra vuggestuen til børnehaven. I drøfter og reflekterer de skriftlige vidensoverdragelser fra vuggestuen på jeres p-møder. I fortæller, at dette har haft en god effekt i forhold børnenes fortsatte trivsel, når de kommer i børnehave, ligesom I oplever at have fået et fagligt samarbejdsrum med hinanden.

Øvrigt

Langebro er en del af det formaliserede samarbejde med Christianshavn skole og fritidsinstitution.

**REFLEKSION OG METODIK**

Tilpasning

* Det anbefales at skærpe og reflektere over læringsbegrebet i børneperspektiv i forhold til legepladsaktiviteter og lege, samling og dialogisk læsning

Begrundelse

Forskning fortæller os (S. 12 i "Master for styrket læringsplan") "*Børn ses som aktive medskabere af egen læring og udvikling i rammer, som de voksne er ansvarlige for. Børnenes bidrag er væsentlige og vigtige elementer i det pædagogiske arbejde - både når der er tale om planlagte og spontant opståede situationer. Det er vigtigt, at barnet føler sig set og forstået, og at barnet oplever, at det har en demokratisk stemme. Legen og legende nysgerrige tilgange er udgangspunktet for de processer som barnet indgår i og som det pæd. Personale har ansvar for at rammesætte. Læreplanen skal understøtte at dette fokus fastholdes i det pædagogiske arbejde*."

Ovenstående tydeliggør, hvad den pædagogiske opgave går ud på, - nemlig at skabe de bedst mulige betingelser for, at barnet kan videreudvikle lege og samvær samt at være aktivt deltagende i samling og dialogisk læsning. Vi skal måle de uformelle læringssituationer som succeser, hvis børnene bruger deres fantasi og kreativitet i længerevarende fordybende lege og samspil. Vi skal måle de formelle læringssituationer som succeser, hvis børnene har reelle muligheder for at indtage aktive positioner. Det betyder, at de både kan lytte og bidrage i dialoger med hinanden og med de voksne i flere led.

Øvrigt

I er godt i gang med at dygtiggøre jer i didaktisk pædagogisk planlægning. Dette gør I systematisk på afdelingsmøder og via planlægningsskabeloner. I har taget Nygrens omsorgsbegreb til jer og øver jer i at analysere, når I er bekymret for et barns trivsel.

I har netop afholdt en pædagogisk lørdag, hvor I er gået i dybden med aldersrelevante læringsmål. I den forbindelse har I også arbejdet med læringsbegrebet i børneperspektivet. Så I er så godt på vej.